% tex2asc-version: 1.2
%
%    Life of Themistocles.
%
%    Contributor: Nicholas Koenig <nkoenig@ctc.ctc.edu>
%
%    Original publication data:
%         Barss, John E.  _Cornelius_Nepos:_Twenty_Lives_
%                                             New York: Macmillan & Co., 1900
%
%    Version: 0.01 (Beta), 1 August 1994
%
%    This file is in the Public Domain.
%

\input ks_macros
\docversion=1.5pt\warnifold

%From nkoenig@ctc.ctc.edu  Tue Aug  9 16:44:15 1994
%Return-Path: <nkoenig@ctc.ctc.edu>
%Received: from mx3.u.washington.edu by stein2.u.washington.edu
%	(5.65+UW94.4/UW-NDC Revision: 2.30 ) id AA02653;
%	Tue, 9 Aug 94 16:44:15 -0700
%Received: from ctc.ctc.edu by mx3.u.washington.edu
%	(5.65+UW94.4/UW-NDC Revision: 2.30 ) id AA26272;
%	Tue, 9 Aug 94 16:44:14 -0700
%Received: by ctc.ctc.edu
%	(1.38.193.5/16.2) id AA29721; Tue, 9 Aug 1994 16:44:52 -0700
%Date: Tue, 9 Aug 1994 16:44:52 -0700 (PDT)
%From: Nicholas Koenig <nkoenig@ctc.ctc.edu>
%Subject: Libellus texts
%To: perseant@u.washington.edu
%Message-Id: <Pine.3.89.9408091656.A29697-0100000@ctc.ctc.edu>
%Mime-Version: 1.0
%Content-Type: TEXT/PLAIN; charset=US-ASCII
%Status: OR
%
%More lives.

\centerline{CIMON}
\bigskip

%          Cimon's wife delivers him from prison.

\chap Cimon, Miltiades filius, Atheniensis, duro admodum initio usus
est adulescentiae.  Nam cum pater eius litem aestimatam populo solvere
non potuisset ob eamque causam in vinclis publicis decessisset, Cimon
eadem custodia tenebatur neque legibus Atheniensium emitti poterat, nisi
pecuniam qua pater multatus erat solvisset.  Habebat autem in
matrimonio Elpinicen.  Huius coniugi cupidus Callias quidam, non tam
generosus quam pecuniosus, qui magnas pecunias ex metallis fecerat, egit
cum Cimone ut eam sibi uxorem daret; id si impetrasset, se pro illo
pecuniam soluturum.  Is cum talem condicionem aspernaretur, Elpinice
negavit se passuram Miltiadis progeniem in vinclis publicis interire,
quoniam prohibere posset, seque Calliae nupturam, si ea quae
polliceretur praestitisset.

%   Cimon soon becomes eminent in politics, and even more famous as
%                      a military commander.

\chap Tali modo custodia liberatus Cimon celeriter ad principatum
pervenit.  Habebat enim satis eloquentiae, summam liberalitatem, magnam
prudentiam cum iuris civilis tum rei militaris, quod cum patre a puero
in exercitibus fuerat versatus.  Itaque hic et populum urbanum in sua
tenuit potestate et apud exercitum plurimum valuit auctoritate.  Primum
imperator apud flumen Strymona magnas copias Thracum fugavit, oppidum
Amphipolim constituit eoque decem milia Atheniensium in coloniam misit. 
Idem iterum imperator apud Mycalen Cypriorum et Phoenicum ducentrarum
navium classem devictam cepit, eodemque die pari fortuna in terra usus
est.  Namque hostium navibus captis statim ex classe copias suas eduxit
barbarorumque maximam vim uno concursu prostravit.  Qua victoria magna
praeda potitus cum domum reverteretur, quod iam nonnullae insulae
propter acerbitatem imperi defecerant, bene animatas confirmavit,
alienatas ad officium redire coegit.  Scyrum, quam eo tempore Dolopes
incolebant, quod contumacius se gesserant, vacuefecit, possessores
veteres urbe insulaque eiecit, agros civibus divisit.  Thasios opulentia
fretos suo adventu fregit.  His ex manubiis arx Athenarum, qua ad
meridiem vergit, est ornata.

% Cimon is ostracized, but recalled, and concludes a peace with Sparta.
%                         His death.

\chap Quibus rebus cum unus in civitate maxime floreret, incidit in
eandem invidiam quam pater suus ceterique Atheniensium principes; nam
testarum suffragiis decem annorum exsilio multatus est.  Cuius facti
celerius Atheniensis quam ipsum paenituit.  Nam cum ille animo forti
invidiae ingratiorum civium cessisset bellumque Lacedaemonii
Atheniensibus indixissent, confestim notae eius virtutis desiderium
consecutum est.  Itaque post annum quintum quam expulsus erat in patriam
revocatus est.  Ille, quod hospitio Lacedaemoniorum utebatur, satius
existimans Graeciae civitates de controversiis suis inter se iure
disceptare quam armis contendere, Lacedaemonem sua sponte est profestus
pacemque inter duas potentissimas civitates conciliavit.  Post, neque
ita multo, Cyprum cum ducentis navibus imperator missus, cum eius
maiorem partem insulae devicisset, in morbum implicitus in oppugnando
oppido Citio est mortuus.

%                      Cimon's charities.

\chap Hunc Athenienses non solum in bello, set etiam in pace diu
desideraverunt.  Fuit enim tanta liberalitate cum compluribus locis
praedia hortosque haberet, ut numquam in iis custodem posuerit fructus
servandi gratia, ne quis impediretur quo minus iis rebus quibus quisque
vellet frueretur.  Semper eum pedisequi cum nummis sunt secuti, ut si
quis opis eius indigeret, haberet quod statim daret, ne differendo
videretur negare.  Saepe cum aliquem offensum fortunae videret minus
bene vestitum, suum amiculum dedit.  Cottidie sic cena ei coquebatur ut
quos invocatos vidisset in foro, omnis ad se vocaret; quod facere nullo
die praetermittebat.  Nulli fides eius, nulli opera, nulli res
familiaris defuit; multos locupletavit; compluris pauperes mortuos, qui
unde efferrentur non reliquissent, suo sumptu extulit.  Sic se gerendo
minime est mirandum si et vita eius fuit secura et mors acerba.

\bye
